钦定古今图书集成/历象汇编/岁功典/第029卷 > 《遵生八笺》 > 二月事宜
## 钦定古今图书集成/历象汇编/岁功典/第029卷 > 《遵生八笺》 > 二月事宜

《孝经纬》曰：“雨水后十五日，斗指甲为惊蛰。蛰者，蛰虫
震起而出也。后十五日，斗指卯为春分。分者，半也，当
九十日之半也，故为之分。夏冬不言分者，天地间二
炁而已矣。阳生子，极于午，即其中分也。春为阳中律
夹锺，言万物孚甲，锺类而出也。”《要纂》曰：“二月为仲阳，
曰令月，此正女夷司和，春皞驭节之时也。”

《元枢经》曰：“天道西南行，作事出行，宜向西南，吉。不宜
用卯日，犯月建，不吉。”

又曰：“是月取道中土，泥门户，辟官符。上壬日取土泥
屋四角，宜蚕事。”

又曰：“是月上卯日，洗发愈疾。”

又曰：“是月初八日，乃佛生日也。周建子，以子月为岁
首，是以十一月为正月也。庄王九年四月初八日，释
迦生，以子至卯月，是今二月也。”二月八日为佛生辰
无疑。今不知者，不考岁首建支，犹以四月为成规，何
其谬欤？

《吕公忌》曰：“是月采升麻，治头疼热风诸毒。采独活，治
贼风，百节痛。风无久新，俱治。”

《四时纂要》曰：“是月初八日、十四日、二十八日，拔白须
发，良。”

《千金方》曰：“是月宜食韭，大益人心。”

《纂要》曰：“是月丁亥日收桃花，阴干为末，戊子和井花
水服方寸匕，日三服。疗妇人无子，兼美容颜。”

《千金月令》曰：“惊蛰日取石灰糁门限外，可绝虫蚁。”又
二月二日取枸杞煎汤，晚沐，令人光泽，不病不老。
《月令》曰：“春分后宜服神曲散。其方用苍木、桔梗各二
两，附子一两，茯苓一两炮，细辛一两，捣筛为散，红绢
囊盛之，一人背带，一家无病。若染时疫者，取囊中之
药一钱，新汲水调服，取汗即愈。”

二月已后，当多服祛痰之药。风劳之疾，每起于痰，人
能先令痰疏导，则病可庶几。

是月上丙日，宜洗头发，愈疾效。上卯，沐浴，去百病。
是月二十五，天仓开日，宜坐圜入山修道。

《云笈七签》曰：“二月八日沐浴，令人轻健。初六日亦同。”
《灵宝》曰：“是月八日，宜修芳春斋。”

五日，修“太上庆生斋。”